Author: mfsr
Last saved by: Peter

Predkladacia správa

Návrh nového zákona o bankách sa predkladá na základe Plánu legislatívnych úloh vlády Slovenskej republiky na rok 2001.
Cieľom  predkladaného návrhu zákona o bankách je jeho zosúladenie s príslušnými smernicami Európskych spoločenstiev/Európskej únie osobitne so smernicou Európskeho parlamentu a Rady č. 2000/12/ES z 20. 3. 2000 o zakladaní a podnikaní úverových inštitúcií (ďalej len „banková smernica“).  
Bankové činnosti uvedené v návrhu sú zosúladené s bankovými činnosťami uvedenými v prílohe č. I bankovej smernice. 
Novým spôsobom sa upravujú ustanovenia o obozretnom podnikaní bánk a sú v ňom zapracované tiež ustanovenia upravujúce dohľad na konsolidovanom základe. Zvyšuje sa právomoc bankového dohľadu Národnej banky Slovenska a sadzby pokút pri nedostatkoch v podnikaní bánk a porušovaní platných predpisov, najmä voči členom štatutárneho orgánu banky a vedúcemu pobočky zahraničnej banky za spôsobené škody. Zakazuje sa, aby poistenie za škodu a za odvolanie z funkcie členov štatutárneho orgánu banky a vedúceho pobočky zahraničnej banky bolo uhrádzané z nákladov banky.	
Významnou časťou nového zákona o bankách sú ustanovenia upravujúce práva a povinnosti Slovenskej republiky pri povoľovaní činnosti zahraničných bánk so sídlom na území členského štátu Európskych spoločenstiev, ktoré budú chcieť podnikať na území Slovenskej republiky v oblasti bankovníctva, či už prostredníctvom svojej pobočky alebo bez nej. Táto právna úprava má za cieľ odstrániť bariéry slobodného poskytovania bankových a finančných služieb v rámci Európskej únie.
Návrh nového zákona o bankách bol zaslaný na medzirezortné pripomienkové konanie. Jeho vyhodnotenie tvorí súčasť tohto materiálu. Väčšina uplatnených pripomienok   bola do návrhu zákona zapracovaná. Zásadné pripomienky boli prerokované s Ministerstvom vnútra Slovenskej republiky, Ministerstvom práce, sociálnych vecí a rodiny Slovenskej republiky, Ministerstvom životného prostredia Slovenskej republiky a rozpory boli odstránené. 
Návrh predmetného zákona prerokovala Legislatívna rada vlády Slovenskej republiky na svojom 114. zasadnutí 6. 3. 2001. Ňou prijaté závery a odporúčania sú v predloženom návrhu zákona zapracované.
Návrh zákona o bankách a doplnení niektorých zákonov sa  predkladá bez rozporov.